Majstrovstvá sveta 1968, ktoré sa mali konať v novembri v Sovietskom zväze sa nakoniec neuskutočnili. IHF ich suspendovala kvôli vpádu vojsk Varšavskej zmluvy do Česko-Slovenska. Na turnaji MS sa malo predstaviť spolu 9 družstiev, Japonsko ako jediné neeurópske. Sovietsky zväz v decembri toho istého roku zorganizoval hádzanársky turnaj žien pod názvom "Silnejší ako majstrovstvá sveta", na ktorom sa predstavilo 6 družstiev Východného bloku.